ህገ ወጥ የተባሉ 223 ኢትዮጵያውያን ስደተኞች ዓርብ ዕለት ከማላዊ እስር ቤት ተለቀው ወደ ሀገራቸው መመለሳቸውን አንድ የስደተኞች ቡድን ገለፀ። ኢትዮጵያውያኑ ማላዊ ውስጥ የታሰሩትም በህገ ወጥ መንገድ ድንበር ተሻግረው ወደ ሀገሪቱ በመግባታቸው እንደሆነ ተገልጿል። ኢትዮጵያውያኑ ስደተኞች በቁጥጥር ስር የዋሉት በማላዊ በኩል አድርገው ወደ ደቡብ አፍሪቃ ስራ ፍለጋ በጉዞ ላይ ሳሉ ነበር ተብሏል። ሁሉም ስደተኞች ወንዶች ናቸው። እስረኞቹ ምንም እንኳን የተፈረደባቸውን የስድስት ወር እስር እና የገንዘብ ቅጣት ያጠናቀቁ ቢሆንም እነሱን ወደ ሀገራቸው መመለሻ ገንዘብ ስላልተገኘ በጠባብ እስር ቤት ውስጥ ታስረው ቆይተዋል። የዓለም አቀፍ የስደተኞች ድርጅት በምህፃሩ (IOM) የማላዊ ኃላፊ ስቴፈኔ ትሮኸር ለፈረንሳይ ዜና ወኪል እንደተናገሩት፤ ኢትዮጵያውያኑን መመለስ የተቻለው ከኢትዮጵያ መንግሥት በኩል በተደረገ ትብብር ነው። አብዛኞቹ ስደተኞች ከአንድ ዓመት በላይ በማውላ ወህኒ ቤት የቆዩ ሲሆን አሁንም ከ 50-70 ኢትዮጵያውያን ማስረጃዎቻቸው እስኪያሟሉ ድረስ ማላዊ ውስጥ እንደሚቆዩ ተገልጿል። ማላዊ በርካታ ቁጥር ያላቸው፤ ኢትዮጵያውያን፣ ሶማሊያውያን እና ሌሎች የአፍሪቃ አገራት ዜጎች ወደ ደቡብ አፍሪቃ ለመግባት ሀገሪቱን እንደማቋረጫ እንደሚጠቀሙ ገልጻለች።
የተባበሩት መንግሥታት ድርጅት አንዲት የአራት ዓመት ህፃን ልጅ እና አንድ ሰላም አስከባሪ ኢትዮጵያዊ ሲገደሉ ሌሎች ሶስት ሰዎች ደግሞ ሀሙስ ዕለት አብዬ ግዛት ላይ በተጣለ ጥቃት መቁሰላቸውን አስታወቀ። የድርጅቱ የአብዬ ሰላም አስከባሪ ኃይል ዓርብ ዕለት ይፋ ባደረገው መግለጫ ያልታወቁ ፀረ-ሰላም ኃይሎች ሰባት ሮኬቶች እና የእጅ ፈንጂዎች የሱዳን እና ደቡብ ሱዳን ድንበር ላይ ወደሚገኘው የአብዬ ከተማ ወርውረዋል። የሰላም አስከባሪው ኃይል በምህፃሩ ዩኒስፋ እንደገለፀው በርካታ ሰላም አስከባሪዎች ጥቃቱን እንዲከላከሉ ወደ ስፍራው ተልከው ነበር። የ.ተ.መ.ድ. ዋና ፀሃፊ ጥቃቱን አውግዘው የድርጊቱ ፈጻሚዎች ለፍትህ ሊቀርቡ ይገባል ሲሉ ተናግረዋል። የተባበሩት መንግስታት ድርጅት የአቢዬ ተልዕኮ ጥቃቱ አለመረጋጋት ሊፈጥር ይችላል ሲል አስጠንቅቋል።
ግብፅ ውስጥ አራት ፖሊሶች ጭንብል ባጠለቁ አጥቂዎች ዛሬ ተገደሉ። ታጣቂዎቹ በፖሊሶቹ ላይ ተኩስ የከፈቱት የጊዛ ከተማ የሚገኙ ፕራሚዶች አቅራቢያ መሆኑን የግብጽ አገር አስተዳደር ሚኒስቴር ዛሬ ከካይሮ አስታውቋል። በሞተር ሳይክል ላይ የነበሩት ታጣቂዎች አምልጠዋል። እስካሁን ለጥቃቱ ኃላፊነት የወሰደ የለም። በርካታ ኢስላማዊ ቡድኖች ከዚህ ቀደም ፕሬዚዳንት ሞሀመድ ሙርሲን ከስልጣን ባስወገደው የግብፅ የመንግሥት መስሪያ ቤቶች እና ፖሊስ ላይ ጥቃት መሰንዘራቸው ይታወሳል።
ሰሜን ምስራቅ ማሊ ውስጥ የሚገኙ ሁለት የተ.መ.ድ. ሰላም አስከባሪዎች እና አንድ ሲቪል ዛሬ በሮኬት ጥቃት ተገደሉ። አንድ የድርጅቱ ተወካይ እንደገለፁት ማለዳ ላይ ነው ሚኑስማ በሚል ምህፃር የሚጠራው የተ.መ. ሰላም አስከባሪ ኃይል የጦር ሰፈር ላይ ሮኬቱ የተወረወረው። የተገደሉት ሰላም አስከባሪዎች ጊኒያውያን ሲሆኑ ሌሎች 14 ሰዎች ደግሞ ቆስለዋል። በማሊ ከሳምንት በፊት እስላማዊ ታጣቂዎች ራዲሰን ብሉ በተባለ ሆቴል ላይ በፈጸሙት ጥቃት 20 ሰዎች መግደላቸው ይታወሳል። አብዛኞቹ የጥቃቱ ሰለባዎች የውጭ አገር ዜጎች ነበሩ። የፈረንሳይ ልዩ ኃይል ከጎርጎሮሳዊው 2013 ዓ.ም. አንስቶ ሰሜን ማሊ ውስጥ በአክራሪ ሙስሊሞች እና አማፂያን ላይ ከተሰማራ ወዲህ አማፂያኑ ወደ ደቡብ እንዳይዘልቁ መንገድ ቢዘጋቸውም በሰሜን ያለው ውጥረት እንደቀጠለ ነው።
አንድ የቦኮ ሀራም አጥፍቶ ጠፊ በመቶ የሚቆጠሩ የሺዓት ሙስሊሞች በተሰበሰቡበት የፀሎት ስነ-ስርዓት ላይ ራሱን በቦምብ አፈነዳ። የአካባቢው የሐይማኖት መሪዎች እንደተናገሩት 22 ሰዎች በጥቃቱ ተገድለዋል። 38 የሚሆኑ ደግሞ ቆስለዋል።ጥቃቱ የተፈፀመው በዳካሶዬ መንደር ሲሆን መንደሩ ናይጄሪያ ውስጥ በርካታ የአክራሪ ሙስሊም እንቅስቃሴዎች ከሚስተዋሉበት ካኖ ከተማ በስተደቡብ 20 ኪ.ሜ. ርቀት ላይ ይገኛል። ቦኮ ሀራም በአረቢኛ ቋንቋ በማህበራዊ መገናኛ ብዙኃን ላይ ባሰራጫው መልዕክት ዓርብ ዕለት ለደረሰው ለዚሁ ጥቃት ኃላፊነት ወስዷል። ቡድኑ ባለፉት ስድስት ዓመታት ውስጥ በጣላቸው ጥቃቶች ቢያንስ 17,000 ሰዎች ሲገደሉ፤ ከ 2,6 ሚሊዮን በላይ ህዝብ ደግሞ ከቀዬው ተፈናቅሏል።
ሩሲያ የጦር አይሮፕላኗ በቱርክ ከተመታ በኋላ የሁለቱ ሀገራት ግንኙነት በቀላሉ መልሶ የሚገነባ እንልሆነ ገለጸች። የሩሲያ የመንግሥት ቃል አቀባይ ድሚትሪ ፔሽኮቭ ጉዳዩን ፕሬዚዳንት ቭላድሚር ፑቲን ትኩረት ሰጥተው የሚከታተሉት ነው በማለት፤ ቱርክ ማስረጃ አጭበርብራለች ሲሉ ሀገሪቷን ወቅሰዋል። በዚህም መሠረት ቱርክ እንዳለችው የሩሲያ ጄት የቱርክን የአየር ክልል ጥሶ አልገባም ሲሉ ቃል አቀባዩ ወቀሳውን አጠናክረዋል። ቱርክ ይፋ ያደረገችው ካርታም የተጭበረበረ ነው ብለዋል። የቱርክ ፕሬዝደንት ሬቼፕ ጣይብ ኤርዶጋን በበኩላቸዉ የሩሲያ የጦር አይሮፕላን በቱርክ ተመቶ በመውደቁ ማዘናቸውን ዛሬ ገልጸዋል። ሩሲያ ከመጪዉ ጎርጎሪዮሳዊ ዓመት ጀምሮ ያለ ቪዛ የቱርክ ዜጎች ወደግዛቷ እንዳይገቡ መከልከሏን ትናንት ይፋ አድርጋለች። ቱርክ በበኩሏ አስገዳጅ የሆነ ነገር ካልተፈጠረ በስተቀር ዜጎቿ ከሩሲያ ጉዞ እንዲቆጠቡ ዛሬ አስጠንቅቃለች።
በዩናይትድ ስቴትስ ኮሎራዶ ግዛት ውስጥ በሚገኝ አንድ የሴቶች ክሊኒክ ላይ በተጣለ ጥቃት ሶስት ሰዎች ሲገደሉ ሌሎች ዘጠኝ ቆሰሉ። ጥቃት ፈፃሚው ወደ ክሊኒኩ በመግባት በሰዎች ላይ ተኩስ መክፈቱ ተገልጿል። ማንነቱ ያልተገለፀው ይህ ግለሰብ ለአምስት ሰዓታት በክሊኒኩ ውስጥ ከተሸሸገ በኋላ በፖሊስ ቁጥጥር ስር ሊውል ችሏል። የጥቃቱ ምክንያት እስካሁን አልታወቀም። ጥቃት የተሰነዘረበት ክሊኒክ ውስጥ ፅንስ የሚያስወርዱ ሴቶችን ያክማል። በዚህም የተነሳ በርካታ ጊዜ ወቀሳ ቀርቦበት ነበር።
LA/EB